ประกันอังกฤษสำรวจความเสียหายเซ็นทรัลเวิลด์
บริษัทประกันภัยอังกฤษส่งทีมสำรวจลงพื้นที่ประเมินความเสียหายห้างเซ็นทรัลเวิลด์หลังถูกม็อบเผา
24 พ.ค. 2553

บริษัทประกันภัยอังกฤษส่งทีมสำรวจลงพื้นที่ประเมินความเสียหายห้างเซ็นทรัลเวิลด์หลังถูกม็อบเผา
นายบัลลังก์ แก้วปานกัน เลขานุการคณะกรรมการบริษัทมหาชนจำกัด  บริษัท ไทยเศรษฐกิจ ประกันภัย เปิดเผยว่า ขณะนี้บริษัทได้ดำเนินการแจ้งเหตุที่เกิดเหตุเพลิงไหม้อันเกิดจากการจลาจล และทำให้ศูนย์การค้าเซ็นทรัลเวิลด์ได้รับความเสียหาย  ไปยังผู้รับประกันภัยต่อที่ประเทศอังกฤษรับทราบเป็นที่เรียบร้อยแล้ว และได้มีการแต่งตั้งให้บริษัทสำรวจภัย ชื่อ บริษัท แมคลาเรน เตรียมความพร้อมเพื่อเข้าสำรวจภัยและความเสียหายแล้ว ซึ่งหากสามารถประเมินความเสียหายได้แล้วจะแจ้งทราบความคืบหน้าต่อไป
ทั้งนี้ ทางศูนย์การค้าเซ็นทรัลเวิลด์ ได้ประกันกับบริษัทไว้ โดยให้ความคุ้มครองภัยก่อการร้าย การจลาจล และการกระทำที่เป็นเจตนาร้ายในวงเงิน 3,500 ล้านบาท  ซึ่งได้เอาประกันภัยต่อไปยังตลาดประกันภัยลอยด์ ในกรุงลอนดอน ประเทศอังกฤษ โดยมีกลุ่มบริษัทผู้รับประกันภัย ต่อรายใหญ่จำนวน 5 ราย ตกลงรับประกันภัย ในสัดส่วน 99.95% ของทุนประกันภัยทั้งหมด โดยบริษัทฯ มีส่วนรับผิดชอบเองเพียง 0.05% ของวงเงินทุนประกันภัยทั้งหมด หรือประมาณ 1.75 ล้านบาทเท่านั้น โดยเริ่มคุ้มครองตั้งแต่วันที่ 31 ธันวาคม2552 ถึง 31 ธันวาคม 2553 และเมื่อวันที่ 19 พฤษภาคม 2553 เวลาประมาณ 12.45 นาฬิกา ได้เกิดเหตุเพลิงไหม้อันเกิดจากการจลาจล ทำให้ศูนย์การค้าเซ็นทรัลเวิลด์ ได้รับความเสียหายดังกล่าว